**Jan Igorevitsj Petrovskij** (russisk:Ян Ян Игоревич Петровский Петовский; også kalt *Veliki Slavian*,, født i 1988 i den sibirske byen Irkutsk) er en russisk leiesoldat som har deltatt i demonstrasjoner med norske nynazister og senere skal ha deltatt i den russiske krigen mot Ukraina.

Selv omtaler han seg som «Norðmaður» (nordmann på norrønt) og erklærer seg som hedning eller tilhenger av norrøn religion. Han har vært leiesoldat i de private militære gruppene Rusitsj og trolig også Wagnergruppen.

Bakgrunn og virksomhet
----------------------

I 2004 studerte han grafisk design i Norge, etter at hans mor ble gift med en nordmann og flyttet til Tønsberg og Norge. Han snakket allerede da bra engelsk, lærte seg norsk ganske raskt og fortsatte studiene i Tønsberg og Oslo. Han drev også sykkelsport om sommeren og snowboard vinterstid. Han ble også opptatt av Tønsbergs historie og vikingtiden. Tønsberg er den eldste byen i Norge med en lang historie som går tilbake til vikingtiden, noe som også vises i byens våpenskjold. I Oslo kom han i kontakt med det nynazistiske miljøet som holdt til i tatoveringsstudioet Metal Tattoo. Da politiet gikk til aksjon mot studioet i 2011, fant de våpen, ammunisjon og nazieffekter. Petrovskij ble pågrepet, men politiet fikk ikke medhold i Oslo tingrett. I et intervju med det norske, innvandringsfiendtlige nettstedet *Frieord.no* i 2014, fortalte Petrovskij at også han var frivillig kriger i Ukraina. Han fremsto da som en tatovert og muskuløs soldat i «Rusitsj».

I februar 2016 patruljerte han i Tønsbergs gater med den nynazistiske grupperingen Odins soldater. I oktober samme år ble han pågrepet av PST som bekreftet at utvisning ble vurdert på grunn av hensynet til «grunnleggende nasjonale interesser».

Den 16. mai 2018 ble det publisert er intervju foretatt av det russiske militærmagasinet *Vojennyj obozrevatel* med en militærenhet som kalte seg «Þorbrandr» (Torbrand på norrønt) Artikkelen inneholdt et fotografi av soldater væpnet med automatrifler av typen AK-74, som brettet ut et stort norsk flagg. Intervjuet skal ha skjedd i 2017, og sjefen for gruppen kalte seg «Norðmaður». Han hevdet at de kjempet sammen med de de russiske styrkene i området på invitasjon fra den syriske presidenten, Bashar al-Assad, og gruppen besto av skandinaver fra Norge, Sverige og Island.

I april 2022 rapporterte NRK at Petrovskij skal ha deltatt i den russiske krigen mot Ukraina, trolig som medlem i stridsgruppen Rusitsj. I august 2023 rapporterte finske medier at Petrovskij var pågrepet i Finland, etter en utleveringsbegjæring fra Ukraina. Kanaler tilknyttet Wagnergruppen hevdet at han ble pågrepet den 20. juli.

Referanser
----------

1. ↑  «Kriger for russerne i Ukraina». *klassekampen.no*. Besøkt 28. august 2023.
2. 1 2  Svendsen, Christine (15. november 2020). «Han kaller seg «nordmannen»». *NRK*. Besøkt 28. august 2023.
3. ↑  «Враг государства и его основа Русского националиста Яна Петровского, обвиняемого в военных преступлениях на Украине, депортировали из Норвегии. Репортаж «Медузы»». *Meduza* **(russisk)**. Besøkt 28. august 2023.
4. ↑  «Denne mannen patruljerte med «Odins soldater»». *www.vg.no*. 25. februar 2016. Besøkt 28. august 2023.
5. ↑  Svendsen, Christine (19. oktober 2016). «Kriget i Ukraina: Yan Petrovskiy pågrepet av væpnet politi». *NRK*. Besøkt 28. august 2023.
6. ↑  «Yan Petrovskiy pågrepet – skal utvises fra Norge (arkivert kopi)». frihetskamp.net. 18. oktober 2016. Arkivert fra originalen 25. november 2020. Besøkt 19. november 2020.
7. ↑  «VK.com | VK». *m.vk.com*. Besøkt 28. august 2023.
8. ↑  «Норвежцы сражались в Сирии на российской стороне (oversatt: "Nordmenn kjempet i Syria på russisk side"; arkivert kopi)». 16. mars 2018. Arkivert fra originalen 14. september 2019. Besøkt 19. november 2020.
9. ↑  «— Nordmenn kjempet på russisk side i Syria». *Aldrimer.no*. Besøkt 28. august 2023.
10. ↑  Svendsen, Christine (8. april 2022). «Påstår at norskrussisk nynazist kriger for Russland i Ukraina». *NRK*. Besøkt 28. august 2023.
11. ↑   «Finske medier: Norskrussisk nynazist pågrepet i Finland». 25. august 2023. Besøkt 25. august 2023.